[pic] | KOMISIJA EVROPSKIH SKUPNOSTI |

Bruselj, 8.7.2009

COM(2009) 349 konč.

Predlog

UREDBA SVETA

o izključitvi določenih skupin plovil iz ureditve ribolovnega napora, določenega v poglavju III Uredbe (ES) št. 1342/2008

OBRAZLOŽITVENI MEMORANDUM

V skladu s členom 11(2) Uredbe (ES) št. 1342/2008 o določitvi dolgoročnega načrta za staleže trske in ribištvo, ki izkorišča te staleže, ter razveljavitvi Uredbe (ES) št. 423/2004 lahko Svet na predlog Komisije in na podlagi informacij, ki so jih zagotovile države članice, ter mnenja STECF določene skupine plovil izključi iz uporabe ureditve ribolovnega napora, če ima na voljo ustrezne podatke o ulovu trsk in zavržkih zadevnih plovil, stopnja ulova trsk ne presega 1,5 % celotnega ulova skupine plovil in bi vključitev skupine v ureditev ribolovnega napora predstavljala upravno breme, nesorazmerno njenemu celotnemu vplivu na staleže trsk. Do zdaj so zahtevke za izključitev določenih skupin plovil vložili Francija, Nemčija, Irska, Švedska, Španija, Poljska in Združeno kraljestvo. Po mnenju STECF je iz informacij, ki sta jih zagotovili Švedska in Španija v zvezi z zahtevkom za izključitev ladij s pridneno vlečno mrežo, namenjenih ulovu osličev v območju ICES VI a, dovolj jasno razvidno, da ulov trsk, vključno z zavržki skupin plovil, izpolnjuje pogoje iz člena 11(2) Uredbe (ES) št. 1342/2008, in se zato ta plovila lahko izključijo iz ureditve ribolovnega napora. Pri vseh drugih zahtevkih STECF izpolnjevanja teh pogojev ni potrdil, saj predložene informacije niso bile zadostne.

Namen tega predloga je izključitev skupine plovil iz uporabe poglavja III Uredbe (ES) št. 1342/2008.

Svet se poziva, da čim prej sprejme ta predlog, s čimer bo ribičem omogočil, da načrtujejo svoje dejavnosti za to ribiško sezono.

Predlog

UREDBA SVETA

o izključitvi določenih skupin plovil iz ureditve ribolovnega napora, določenega v poglavju III Uredbe (ES) št. 1342/2008

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1342/2008 o določitvi dolgoročnega načrta za staleže trske in ribištvo, ki izkorišča te staleže, ter razveljavitvi Uredbe (ES) št. 423/2004[1] in zlasti člena 11 Uredbe,

ob upoštevanju predloga Komisije,

ob upoštevanju naslednjega:

(1) Poglavje III Uredbe (ES) št. 1342/2008 določa ureditev ribolovnega napora, pri čemer se možnosti ribolova v smislu ribolovnega napora državam članicam dodelijo vsako leto. V skladu s členom 11(2) navedene uredbe lahko Svet na predlog Komisije in na podlagi informacij, ki so jih zagotovile države članice, ter mnenja STECF določene skupine plovil izključi iz uporabe ureditve ribolovnega napora, če ima na voljo ustrezne podatke o ulovu trsk in zavržkih zadevnih plovil, stopnja ulova trsk ne presega 1,5 % celotnega ulova skupine plovil in bi vključitev skupine v ureditev ribolovnega napora predstavljala upravno breme, nesorazmerno njenemu celotnemu vplivu na staleže trsk.

(2) Švedska je zagotovila informacije o ulovu trsk skupine 156 plovil, ki v območjih Skagerrak in Kattegat lovijo škampe s selektivno rešetko iz Dodatka 2 k Prilogi III k Uredbi (ES) št. 43/2009. STECF je ocenil, da je na podlagi teh informacij mogoče ugotoviti, da ulov trsk, vključno z zavržki, te skupine plovil v obdobju, ko uporabljajo izključno navedeno selektivno ribolovno orodje, ne presega 1,5 % celotnega ulova te skupine plovil v istem obdobju. Poleg tega je ob upoštevanju švedskega programa nadzora za staleže trsk v Severnem morju, območjih Skagerrak in Kattegat, ter ob upoštevanju dejstva, da bi vključitev te skupine predstavljala upravno breme, nesorazmerno njenemu celotnemu vplivu na staleže trsk, primerno, da se ta skupina plovil v obdobju, ko uporablja izključno zadevno orodje, izključi iz uporabe ureditve ribolovnega napora iz poglavja III Uredbe (ES) št. 1342/2008.

(3) Španija je zagotovila informacije o ulovu trsk skupine 88 plovil, ki na zahodu Škotske s pridneno vlečno mrežo lovijo predvsem osliče. STECF je ocenil, da je na podlagi teh informacij mogoče ugotoviti, da ulov trsk, vključno z zavržki, te skupine plovil ne presega 1,5 % celotnega ulova te skupine plovil v istem obdobju. Poleg tega je ob upoštevanju sprejetih ukrepov za zagotavljanje spremljanja in nadzora ribolovnih dejavnosti te skupine plovil in ob upoštevanju dejstva, da bi vključitev te skupine predstavljala upravno breme, nesorazmerno njenemu celotnemu vplivu na staleže trsk, primerno, da se ta skupina plovil izključi iz uporabe ureditve ribolovnega napora iz poglavja III Uredbe (ES) št. 1342/2008.

(4) Glede na to, da države članice upravljajo ribolovni napor in zagotavljajo skladnost z omejitvami ribolovnega napora na podlagi ribolovne sezone, ki traja od 1. februarja 2009 do 31. januarja 2010, in ob upoštevanju dejstva, da je bila Uredba (ES) št. 1342/2008 sprejeta le malo pred začetkom te sezone, je primerno, da te izjeme veljajo za celo ribolovno sezono in se zato uporabljajo od 1. februarja 2009 –

SPREJEL NASLEDNJO UREDBO:

Člen 1 Izključitev iz ureditve ribolovnega napora na podlagi Uredbe (ES) št. 1342/2008

Iz uporabe ureditve ribolovnega napora iz poglavja III Uredbe (ES) št. 1342/2008 se izključita naslednji skupini plovil:

a) skupina 156 plovil, navedenih v zahtevku države z dne 26. februarja 2009 in dopolnjenih z dopisom z dne 8. aprila 2009, ki plujejo pod zastavo Švedske ter v območjih Skagerrak in Kattegat lovijo škampe v obdobju, ko pri ribolovu uporabljajo izključno selektivno rešetko iz Dodatka 2 k Prilogi III k Uredbi (ES) št. 43/2009;

b) skupina 88 plovil, navedenih v zahtevku države z dne 2. decembra 2008 in dopolnjenih z dopisoma z dne 6. in 14. marca 2009, ki plujejo pod zastavo Španije ter uporabljajo pridnene vlečne mreže z velikostjo mrežnega očesa, ki je enaka ali večja od 100 mm, in na robu šelfa pred zahodno obalo Škotske v globini med 200 in 1000 m lovijo globokomorske vrste in osliče.

Člen 2 Začetek veljavnosti

Ta uredba začne veljati tretji dan po objavi v Uradnem listu Evropske unije .

Uporablja se od 1. februarja 2009.

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik

[1] UL L 348, 24.12.2008, str. 20.